Familie veg terug teen plaasaanvallersArgieffoto Vier plaasaanvallers moes Woensdagaand met leë hande vlug nadat hulle ŉ familie op ŉ plaas buite Nelspruit in Mpumalanga oorval en die mense dadelik terugbaklei het. Kapt. Dawie Pretorius, woordvoerder van die polisie, het gesê vier mans het die familie omstreeks 19:30 op ŉ plaas in die Brondal-gebied oorval terwyl hulle besig was om buite die huis te braai. Twee van die aanvallers het vuurwapens gehad en een van hulle het ŉ stok by hom gehad. Volgens Pretorius het Adolf Botha (27) een van die rowers probeer oorrompel, maar is met die stok geslaan. Adolf se ouers het nader gehardloop om te help en is ook met die stok aangerand. Nog twee familielede was ook op die toneel. “In hierdie stadium het [Adolf] die aanvaller met ŉ stoel geslaan en die aanvaller het op een van sy makkers geskree om te skiet. Een van die ander verdagtes het drie skote afgevuur, maar niemand is gewond nie,” het Pretorius gesê. Hy het gesê Adolf is daarna in die huis in om ŉ haelgeweer te kry en het op die aanvallers geskiet. Weereens is niemand gewond nie. Die aanvallers het met leë hande op die vlug geslaan. “Ek dink nie hulle het verwag dat die slagoffers hulle só sou teësit nie,” het Pretorius gesê. Albert Gryvenstein, die operasionele bestuurder van Bossies Community Justice wat op die toneel was, het aan Maroela Media gesê die aanvallers se spore is gevolg tot waar dit by ŉ teerpad geëindig het. Volgens Gryvenstein moes Adolf se pa na ŉ hospitaal geneem word nadat hy met die stok aangerand is. Hy kon nie die aard van die man se beserings bevestig nie, maar het gesê hy verneem hy is nie ernstig beseer nie. Pretorius het gesê die polisie ondersoek ŉ saak van poging tot roof. Niemand is nog in hegtenis geneem nie.